ደቡብ ኮርያ  ከአሜሪካ ወታደሮች ጋር ወታደራዊ ልምምድ ለማድረግ ማቀዷን አስታወቀች
ደቡብ ኮሪያ ከሁለት ወር ባነሰ ጊዜ ውስጥ ከአሜሪካ ወታደሮች ጋር ወታደራዊ ልምምድ ለማድረግ ማቀዷን አስታውቃለች፡፡ደቡብ ኮርያና አሜሪካ በቅርቡ የበጋራ ለማካሄድ ያቀዱት ወታደራዊ ልምምድ የኮርያ ባህረ ሰላጤን  ውጥረት ዳግም እንዲያገረሽ ሊያደርግ ይችላል ተብሎ ተሰግቷል፡፡ሰሜን ኮሪያ ያደረገቻቸውን ተደጋጋሚ የጅምላ ጨራሽ የጦር መሳሪያዎች ሙከራ ተከትሎ የኮሪያ ባህረ ሰላጤ ውጥረትን ይበልጥ እንዲባባስ ማድረጉ ይታወሳል፡፡የሚሳኤል ሙከራዎቹን ተከትሎም ዓለም አቀፉ ማህበረሰብ በሰሜን ኮሪያ ላይ የተለያዩ ማዕቀቦችን መጣሉ የሚታወስ ነው፡፡ደቡብ ኮሪያ እና አሜሪካ በደቡብ ኮሪያ እየተካሄደ ያለውን የክረምት ኦሎምፒክ እና የፓራ ኦሎምፒክ ምክንያት በማድረግ በጋራ ሊያካሄዱት የነበረውን ወታደራዊ የልምምድን  እንዲሸጋጋር ማድረጋቸው ይታወሳል፡፡ስፖርታዊ ውድድሩ በመጪው መጋቢት አጋማሽ ላይ የሚያቃ ሲሆን ይህን ተከትሎም ሲኦል እና ዋሽንግተን ያሸጋገሩትን የጋራ ወታደራዊ ልምምድ እንደሚያካሄዱ የደቡብ ኮሪያ የመከላከያ ሚኒስቴር አስታውቋል፡፡የደቡብ ኮሪያ እና አሜሪካ የጋራ ወታደራዊ ልምምድ እንዲዘገይ መደረጉን ተከትሎ ሰሜን ኮሪያ ለሁለት አመታት ከደቡብ ኮሪያጋር አቋርጣ የነበረውን ድርድር መጀመሯም ይታወሳል፡፡በድርድሩም ሰሜን ኮሪያ ለመጀመሪያ ጊዜ ከፍተኛ ባለስልጣኗቷን ወደ ደቡብ ኮሪያ መላኳም አይዘነጋም፡፡ የኪም ጆነግ ኡን  እህት  ኪም ዮ ጆንግ  እና ሌሎች የሀገሪቱ ባለ ስልጣናትን ከሰሜን ኮሪያ የአትሌቲክስ ቡድን ጋር ደቡብ ኮሪያ ባዘጋጀችው የክረምት ኦሎምፒክ ላይ ተሳትፈው መመለሳቸው ይታወቃል፡፡ኡንግ ግን የኦሎምፒክ ወድድሩን ተከትሎ በኮሪያ ልሳነ ምድር ሰፍኖ የነበረው አንጻራዊ መረጋጋት በታቀደው ወታደራዊ ልምምድ ዳግም እንዳያገረሽ ተሰግቷል፡፡በወታደራዊ ልምምዱ አስራ ሰባት ሺህ የአሜሪካ ወታደሮችን ጨምሮ ሶስት መቶ ሺህ የደቡብ ኮሪያ ወታደሮች ይሳተፋሉ ተብሎ እንደሚጠበቅ የደቡብ ኮሪያ መከላከያ ሚኒስትሩ ሶንግ ያንግ ሙ ገልጸዋል፡፡ልምምዱ ለሌላ ጊዜ እንዲሸጋገር የተደረገው የክረምት ኦሎምፒኩን ድባብ ላለማበላሸት እንደሆነ የገለጹት ሶንግ የሁለቱ ኮሪያዎች ድርድር ግን የወታደራዊ ልምምዱን ለማድረግ የተደረሰውን  ውሳኔውን ከማስቀየር ጋር የተያያዘ እንዳልሆነ ተናግረዋል፡፡ደቡብ ኮርያ እና አሜሪካ ወታደራዊ ልምምዱ የአካባቢውን ሰላም ለመጠበቅ አስፈላጊ ነው ብለው የሚያምኑ ሲሆን ሰሜን ኮሪያ ደግሞ የሁለቱ ሀገራት የጋራ ወታደራዊ ልምምድ እኔን ለመውረር ያለመ ነው በሚል የተቃውማዋለች፡፡ አሜሪካ እና ደቡብ ኮሪያ በእቅዳቸው የሚቀጥሉ ከሆነም እጇን አጣጥፋ እንደማትቀመጥ አስጠንቅቃለች፡፡ደቡብ ኮሪያ  የ20121   የኤሽያ የክረምት ኦሎምፒክን ከሰሜን ኮሪያ ጋር በጋራ ለማዘጋጀት እቅድ ያቀረበች ሲሆን የሰሜን ኮሪያ ባላስልጣናትም ሃሳቡ ሊሳካ እንደሚችል አስተያየታቸውን ሰጥተዋል፡፡በ2021 የክረምት ኦሎምፒክ አዘጋጅ ሀገር እስካሁን እንዳልታወቀ ያስታወሰው ሮይተርስ የክረምት ኦሎምፒክን ለማስተናገድ ብዙ ፉክክር ስለማይኖር ሁለቱ ሀገራት በጋራ የማዘጋጀት እድል እንደሚኖራቸው አትቷል፡፡   